Делан новкъа волучу муридо уггар хьалха дан дезарг, Веза-Сийлахьчу Деле шегара дийлинчу дерриге къиношна даггара тоба дар ду. Нагахь санна цунна т1ехь адамийн хьокъах хьакхалуш долу къалатадар делахь, шен аьтто белахь цуьнан хьокъах д1ац1анваларна сихо йойла цо, аьтто бацахь – цуьнгара къинт1еравалар лохийла цо. Баккъалла а, шен вортанах хьаьрчина нехан хьакъ долуш волчу стагана нийсачу новкъа ваха ца тарло. Тоба нийса хиларан бехкам, ша динчу къиношна даггара дохковалар, ша вехачу заманахь кхин и саннарг дийр дац аьлла дог-ойла хилар ду. Амма стаг тоба динчул т1аьхьа къинош летош велахь я уьш лето ойла йолуш велахь, цуьнан тоба къобал хир дац. Мурид даима хуьлийла Дала важиб дина шена т1едиллина х1ума кхочушдарехь шегара яьллачу ледарлонна къера. Шен ледарлонна г1айг1ане волуш, и бахьанехь шен дог доьхна и мел ву, Аллах1 шеца вуйла хоийла цунна, Веза-Сийлахьчу Дала къудусийн хьадисехь аьлла дела: «Сан дуьхьа шайн дегнаш доьхначарна гергахь ву Со».